余香凝繼「香港電影評論學會大獎」、「香港電影導演會年度大獎」及「香港網絡影評人HIGHLIGHT大獎」,再憑《白日之下》在今晚(14日)舉行的「第四十二屆香港電影金像獎」奪得「最佳女主角」,成為四料影后。
她從鄭秀文(Sammi)手中接過獎座後致辭︰「感謝天主,多謝香港電影金像獎,多謝投票畀我嘅人。我可以企喺度,係因為我特別幸運﹗我要多謝古天樂先生願意投資呢一部咁有意義嘅電影,多謝爾冬陞先生,我要多謝《白日之下》台前幕後每一位,特別係每一位演員,同埋大家經常忽略嘅特約演員,佢哋都做得好好。我要多謝兩位記者,希望可以做到你哋記者精神。」
余香凝接着多謝家人︰「我要多謝我屋企人,我媽咪,永遠喺我最失意嘅時候,我媽咪係我最大嘅動力。多謝我先生,我老公,冇你嘅支持,我乜嘢都做唔到。多謝你,我讀劇本、casting,你都陪我。我知你好攰,但係你夜晚都會陪我對劇本。多謝我兩個小朋友﹗媽咪我有我嘅夢想,而我不停喺度追緊夢,我希望你哋都會有你哋嘅夢想。」
她最後說︰「我會用我一生嘅時間,去鑽研點樣做一個更好更好嘅演員。作為一個女性,無論喺人生邊個階段,我哋都可以努力去追求夢想。」